Иван Вазов
Име

chitanka.info

Есть речи — значенье

темно, иль ничтожно;

но им без волненья

внимать невозможно.

Лермонтов

Има име мен известно.

то не е дотолкоз лично,

ни богинско, ни небесно,

нито пък е романтично.

Всякой може равнодушно

това име да дочува,

то за него е бездушно,

то му нищо не казува.

Но за мен не е нищожно,

то и тайно му значенье,

нито ми е пък възможно

да го слушам без вълненье.

Колко сладост то съдържа

в свойте звуци прости, ясни,

как сълзите то задържа,

как ми свети в дни нещастни!

Ако нощем спя дълбоко,

то по устни ви пролазва,

будя ли се — извисоко

призракът му се показва.

Ако чуя лъх зефирен,

то и тамо притреперва,

и чучурът наш неспирен

него бъбли, ми се верва,

ако слушам шум дървесен,

него мисля, че разбирам,

ако гледам свод небесен,

драснато го там съзирам.

1874, Сопот

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.